Tzimatsi mantsiyari shirampari jiita Lázaro,
Betania-jatzi jinatzi,
ari onampitawori iijatzi María otsipatawo irinto Marta.
(Jiroka María,
iritsiro Lázaro,
iro saitantakariri kasankaari iitziki Awinkathariti ojyitantzimaitari oishi.)
Okanta jiroka apiti iritsiro Lázaro,
okaimakaantakiri Jesús,
okantaki:
“Pinkatharí,
imantsiyatatzi paapatziyani”.
Ikanta ikimawaki Jesús,
ikantzi:
“Jiroka mantsiyarintsi tii owamaantzi,
aña ari jiñaitiro ishintsinka Pawa,
iijatzi ishintsinka Itomi”.
Owanaa jitakowitakawo Jesús jiroka Marta,
iijatzi irinto,
ipoña Lázaro,
ikimawitaka ikamantaitakiri jimantsiyatatzi Lázaro,
iikiro isaikawaitanakitzi apiti kitiijyiri janta.
Ipoña ikantanairi jiyotaani:
“Thami ampiyi Judea-ki”.
Ari ikantaiyini jiyotaani:
“Rabí,
owakiraa ikowaiyini Judá-mirinkaiti intsitokimi janta.
¿Iijatzima pikowi pimpiyanai?”
Ikantzi Jesús:
“¿Imapiroma osamanitzi apaani kitiijyiri?
Itzimirika aniitatsiri kitiijyipaitiki,
tii jantziwawaita,
tima jiñaakiri kitiijyiinkari jaka kipatsiki.
Iriima aniitatsiri tsiniripaiti,
jantziwawaita,
tima ikowityaatya janta kitainkari”.
Iikiro ikantanakitzi Jesús:
“Makoryaaki aapatziyani Lázaro,
ontzimatyii niyaati nowiriintairi”.
Ari ikantaiyanakini jiyotaani:
“Pinkatharí,
kimitaka ari amataakoniinta,
tima iro jimakoryaantari”.
Jiñaajaantaiyini jiyotaani Jesús iro ikinkithatakotzi makoryaantsi,
ikantakira:
“Jimakoryaatzi Lázaro”.
Ipoña jooñaawontanakiniri,
ikantziri:
“Kamaki Lázaro.
Owanaa nokimoshiritaki tii nosaiki janta,
iro pinkimisantapirotantyaari,
thami aati aminiri”.
Ikanta Tomás jiitaitziri “Tsipari”,
ikantanakiri ikaataiyini jiyotaanitari:
“Thami oyaawitanatyaari,
añaamachiiti iirorika jowamaayiitai aaka”.
Ikanta jariitzimatapaaka Jesús,
ikimapaaki tzimakotaki Lázaro 4 kitiijyiri ikitaitantakariri.
Tii intainapirotzi Betania osaiki Jerusalén,
iro jiyaatashitantakawori Judá-mirinkaiti jiroka Marta otsipatakawo María,
inkimoshiritakaantaiyaawori ikamaki iyaariri.
Okanta iyotaki Marta iro jariitzimatya Jesús,
jatanaki otonkiyotawatyaari.
Iro saikanaintsi María pankotsiki.
Okantawakiri Jesús:
“Pinkatharí,
ari pisaikimi iiroka jaka,
iiro ikamimi niyaariri.
Iro kantacha niyotzi naaka aririka pinkamitiri Pawa oitya rantimiri,
aritaki jimatakimiro”.
Ari jakanakiro Jesús:
“Aritaki jañagai piyaariri”.
Okantzi Marta:
“Niyotzi aritaki impiriintai paata iwiyaantapaatyaawoni kitiijyiri impiriintantaiyaari kamayitatsiri”.
Ipoña ikantanakiro Jesús:
“Naakataki owiriintantatsiri,
naakataki añaakaantaniri.
Iitarika kimisantainani naaka,
onkantawitatya inkami,
ari jañagai.
Ikaatzi añaayitatsiri iroñaaka,
kimisantainani,
iiro ikaamaniyitai.
¿Pikimisantziroma jiroka?”
Okantzi iroori:
“Nokimisantzimi Pinkathari,
iirokataki Cristo Itomi Pawa ikajyaakaakiriri impoki jaka kipatsiki”.
Ithonkakiro Jesús ikantayitakiro Marta,
jatanaki okaimiro irinto María,
okamantathatapaakiro,
okantziro:
“Ariitapaaka yotaantaniri,
ikaimimi”.
Okanta okimawaki María,
katziyanaka,
jatanaki oñiiri Jesús.
Tikiraata jariita Jesús nampitsiki,
irojatzi isaikaki otonkiyotawakari Marta.
Ikanta Judá-mirinkaiti tsipatakawori opankoki joimoshirinkiro jiñaakiro oshiyanaka María,
joyaatanakiro jiñaajaantaki iraawaitatyiiya kitataariki.
Okanta ariitapaaka María isaikaki Jesús,
otziirowashitapaakari okantziri:
“Pinkatharí,
ari pisaikimi iiroka jaka,
iiro ikamimi niyaariri”.
Ikanta Jesús,
jiñaakiro María iraimotapaakari,
ari ikimitapaakari iijatzi Judá-mirinkaiti oyaatapaakirori,
antawoiti jowashiritanaka,
okatsitzimoshiritanakiri,
josampitanakiro:
“¿Tsikama janta pikitatakirika?”
Ari ikantaitanakiri:
“Pimpoki Pinkatharí,
piñiiri”.
Ari jiraapaakari irirori Jesús.
Ikantaiyini Judá-mirinka:
“¡Paminiri antawoiti jitakotakari!”
Tzimimaitacha pashini kantanaintsiri:
“Iriiwitaka jirika aminakairiri kaari okichaatatsini,
¿kaari jaminanta tsika inkinakairo iiro ikamanta Lázaro?”
Apiitanakiri Jesús okatsitzimoshiritanakiri,
jiyaatashitanakiri okaakiini kitataari.
Omoona inatzi,
iro mapi jojyipiyiitantakari.
Ikantanaki Jesús:
“Potainkiro mapi”.
Ari okantanaki Marta iritsiro kamaintsiri:
“Pinkatharí,
kimitaka ari sankainkataki,
tima tzimaki 4 kitiijyiri ikamantakari”.
Ari jakanaki Jesús:
“¿Nokantakimi,
pinkimisantinarika,
ari piñaakiro ishintsinka Pawa?”
Jotainkakiro mapi.
Ipoña jaminanaki Jesús inkitiki,
ikantanaki:
“Ashitanarí,
nopaasoonkitzimi iiroka,
tima pikimana.
Niyotzi ari pinkantapiintatya pikimana.
Iro nokantantzimiri inkimantyaari atziriiti saikaintsiri jaka,
iro inkimisantantyaari iirokataki otyaantakinari”.
Ithonkakiro jiñaawaitakiro jiroka,
ikaimanaki:
“¡Lázaro,
pishitowi!”
Shitowapai kaminkari,
jankowitakawo manthakintsi jakoki iijatzi iitziki,
irojatzi iponapootakawo jankowitantaitawakariri.
Ari ikantzi Jesús:
“Pankowiryaakotiri,
jiyaataita”.
Irootaki ikimisantantanakari ojyiki Judá-mirinkaiti ikaatzi jataintsiri itsipatawo María,
ikaatzi ñaakirori jantakiri Jesús.
Iro kantacha tzimatsi jatashitanakiriri Fariseo-paini.
Ikamantapaakiri okaatzi jantakiri Jesús.
Ikanta Fariseo-paini itsipatakari ijiwari Ompiratasorintsitaari,
japatotakiri jiwariiti,
ikantaiyini:
“¿Oitama antiri?
Jirika shirampari ojyiki itasonkawintantaki.
Aririka añaashiminthatyaari,
maawoni inkimisantaitiri.
Ari impokaki ijiwaripaini Roma-jatzi,
impookakaantakiro tasorintsipanko,
japirotakaantakiro anampitsiti”.
Iro kantacha,
iinitatsi itsipatakari,
iitachari Caifás,
iriitaki Ijiwaripiroriti Ompiratasorintsitaari,
ikantanaki irirori:
“Tii piyotaiyini iiroka.
Iro kamiithatatsi ashiniti apaani atziri inkamawintai,
iiro japiroitantai anampiki”.
Jirika Caifás,
Ompiratasorintsipirori jini,
jiñaawaitakaakiri Pawa.
Okantawitaka tii jiyotzi,
iri Jesús ikinkithatakotaki inkamawintiri ijyininkapaini.
Tii apa inkamawintiri ijyininkapaini,
aña inkamawintairi maawoni itomiiti Pawa tzimpookaintsiri,
jiwithaawakaantyaari jashitaari.
Aripaiti ikowaki ijiwari Judá-mirinkaiti jowamairi Jesús.
Irootaki kaari ikowantanaa Jesús intsipatanaiyaari Judá-mirinkaiti.
Aña shitowanaki isaiki Judea-ki,
jataki otzishimashiki osaiki nampitsi iitachari Efraín.
Ari isaikakaapairi jiyotaani.
Irootaintsi joimoshirinkapaititairo Judá-mirinkaiti Anankoryaantsi,
ojyiki atziri jatatsiri Jerusalén-ki jiwitsikashiriyitya.
Ari jaminaminaitakiri Jesús,
josampitawakaiyani tasorintsipankoki:
“¿Tsikama pikantaiyini iiroka?
¿Ari impokaki joimoshirinkaita?”
Ikanta Fariseo-paini itsipayitakari Ompiratasorintsipiroriiti,
ikantantayitaki:
“Iitarika yotaintsini tsika isaiki Jesús,
inkamanti,
naakaantiriita”.